《皖江送石甫北上》
清代·邓显鹤

君官八闽我客粤，南海东海中隔绝。同心天遣一相逢，可惜逢时是离别。

离怀黯黯况九秋，愁霖三日为句留。丈夫不洒别离泪，对子不觉先倾流。

北风猎猎寒肌砭，黄河浊浪连天卷。东南方自亟才用，富贵逼人知不免。

语君且莫愁颠踣，如尔人才岂易得。眉间黄气正飞扬，男儿未可轻量测。

皖公山下一尊酒，骊唱在门鞭在手。野夫独坐听晨鸡，隔旦江头莫回首。

作者简介：邓显鹤（1777-1851），字子立，一字湘皋，晚号南村老人，湖南新化人。生于清高宗乾隆四十二年，卒于文宗咸丰元年，年七十五岁。少与同里欧阳辂友善，以诗相砥砺。嘉庆九年中举，官宁乡县训导，晚年应聘主讲邵阳濂溪书院。邓显鹤校勘并增辑周圣楷所作《楚宝》；搜集整理王夫之遗作，成《船山遗书》；编纂《资江耆旧集》及《沅湘耆旧集》；参预《武冈州志》、《宝庆府志》的修纂。湖南后学尊他为“楚南文献第一人”，而梁启超则称他为“湘学复兴之导师”。